पाएं अपने शहर की ताज़ा ख़बरें और फ्री ई-पेपरडाउनलोड करें
मंगलवार शाम 5.30 बजे। खकनार क्षेत्र का गांव शेखापुर। बढ़ते कोरोना संक्रमण के बीच कलेक्टर के आदेश पर एएनएम संगीता दिलीप और अमला गांव के एक परिवार को होम क्वारेंटाइन करने पहुंचा। अमला कुछ कर पाता इससे पहले सरपंच बलिराम तुलसीराम वहां पहुंचा।
आते ही एएनएम से बोला- कलेक्टर नहीं, मैं गांव का मालक हूं। जो मैं चाहूंगा, वह होगा। जनता के नौकर हो वही बने रहो। यहां किसी को भी होम क्वारेंटाइन नहीं करोगे। एएनएम ने सरकारी आदेश का हवाला दिया, लेकिन सरपंच और उसका साथी लगातार अभद्रता करता रहा।
शेखापुर की एएनएम संगीता गांव में करीम पिता इमाम के परिवार को क्वारेंटाइन करने पहुंचीं थीं। लेकिन परिवार ने सरपंच बलिराम को बुला लिया। उसने टीम के साथ आधे घंटे तक अभद्रता की और क्वारेंटाइन का बोर्ड भी नहीं लगाने दिया। एएनएम को नौकरी से निकालने और झूठी शिकायत करने तक की धमकी दी।
घटना के बाद एएनएम ने रात 9 बजे मामले की शिकायत खकनार थाने में की। पुलिस ने आधी रात को सरपंच बलिराम और उसके दो साथियों के खिलाफ शासकीय कार्य में बाधा का केस दर्ज किया। सरपंच और वीरेंद्र को गिरफ्तार कर लिया गया।
इन धाराओं में केस दर्ज
एएनएम द्वारा की गई शिकायत के बाद खकनार थाना पुलिस ने सरपंच बलिराम, विरेंद्र व करीम पर धारा 353, 188, 269, 270, 294, 34 और आपदा प्रबंधन अधिनियम 51 बी के तहत केस दर्ज किया। बलिराम और वीरेंद्र को गिरफ्तार कर लिया गया।
जमानत पर है सरपंच
टीम से अभद्रता करने वाला सरपंच बलिराम पहले छेड़छाड़ के आरोप में गिरफ्तार हो चुका है। खकनार थाने में 6 माह पहले उसके खिलाफ धारा 353 में केस दर्ज हुआ था। फरार बलिराम को पुलिस ने शेखापुर के बाजार से पकड़ा था। तब से वह जमानत पर चल रहा है।
आधा घंटे तक प्रशासन को भी भला-बुरा कहता रहा
कोरोना संक्रमितों की कांटेक्ट हिस्ट्री के आधार पर कलेक्टर प्रवीण सिंह ने शेखापुर में करीम पिता इमाम के परिवार को होम क्वारेंटाइन करने के आदेश दिए थे। मंगलवार को टीकाकरण कर रहे एएनएम संगीता आदेश के बाद शाम को आशा कार्यकर्ता सिंधुबाई, पंचायत सचिव ज्ञानसिंह वास्कले और कोटवार देवानंद गिरधर के साथ सबसे पहले अमृतलाल रामचंद्र के घर पहुंची और जांच की।
अमृतलाल का ऑक्सीजन लेवल कम होने पर उसे जिला अस्पताल रैफर किया। यहां से करीम के घर होम क्वारेंटाइन का बोर्ड लगाने पहुंचे। लेकिन करीम ने फोन कर सरपंच बलिराम को बुला लिया और वह आते ही विवाद करने लगा। विवाद कर रहे उसके साथी वीरेंद्र पिता मोती ने मास्क भी नहीं लगा रखा था। सरपंच आधे घंटे तक प्रशासन को भला-बुरा कहता रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn